
Innledning

Plan- og utviklingsavdelingen har ansvaret for den overordnete eiendomsforvaltningen ved Universitetet for miljø- og biovitenskap (UMB). Dette inkluderer ansvaret for planer og utredninger vedrørende disponering og utvikling av arealressurser og eiendom, ytre miljø og sikkerhet. Videre har PoU ansvaret for å ivareta og videreutvikle UMBs miljøstrategi og oppfølging av miljøsertifiseringen etter NS-EN ISO 14001. Det legges til rette for en bærekraftig og miljømessig gunstig utvikling av UMB. 

2005 har vært et år med mange omfattende og interessante oppgaver.

Den strategisk mest betydningsfulle saken avdelingen har medvirket til i 2005,  er planprosessen med vurdering av fremtidig lokalisering for Norges veterinærhøgskole. I juni 2005 vedtok Stortinget at Norges veterinærhøgskole skulle samorganiseres og samlokaliseres med UMB i Ås og at Veterinærinstituttet skulle flyttes til Ås
. Det er foreløpig ikke nevnt noen tidshorisont for den videre utvikling i denne saken.

Viktige milepæler for øvrig i 2005 er knyttet til arbeidet med studentenes arbeidsplasser, innføring av kretsløpsteknologi og rehabiliteringsprosjektene for Sørhellinga og Urbygningen.

Innledningsvis vil vi trekke frem de to førstnevnte, for øvrig vises det til prosjektbeskrivelser lenger ut i dokumentet.

Avdelingen har vært en sterk bidragsyter i utarbeidelsen av en ”Ny standard for studentenes arbeidsforhold ved UMB” som var ferdig i november 2005. I årene fremover skal innredning og møblering av rom for studentene bygge på denne standarden.

I Universitetsstyrets desembermøte ble det vedtatt at kretsløpsteknologi skal benyttes ved rehabilitering og modernisering av bygninger og anlegg på UMB. Dette vedtaket er omfattet av stor interesse ved universitetet. 

Administrasjon

I 2005 ble det gjennomført en teamprosess i avdelingen med bistand fra en ekstern konsulent. Prosessen omfattet også utvikling av en virksomhetsidé for avdelingen basert på UMBs strategiske plan 2005-2008 og UMBs miljøstrategi. Kvalitetssikring av virksomhetsidéen ble gjennomført på en fruktbar måte med dialog og innspill fra sentrale ressurspersoner ved UMB.

Avdelingen har ved årsskiftet fem fast ansatte og to midlertidig ansatte, til sammen 5,2 årsverk. Det er investert i kompetanseoppbygging innen universell tilrettelegging, juridisk metode, sikkerhetsarbeid og arkitekturhistorie. Gjennom året er avdelingens kjerneteam supplert med innleie av eksterne ressurser til prosjektarbeid etter behov. 

Enkelte administrative ressurser deles med Drifts- og serviceavdelingen.

Arealressurser

Generalplan

I 2005 initierte avdelingen en stor prosess ved UMB knyttet til fremtidig disponering av UMBs grunnarealer. I første fase ble det fokusert på bruk av arealressursene i Ås, slik at UMB kunne gi godt forankrete og begrunnete innspill til rullering av Ås kommunes arealplan høsten 2005. UMBs ledelse og POU har hatt en god dialog med kommunen i dette arbeidet. I neste fase vil generalplanprosjektet utvides til å dekke UMBs grunnarealer i andre kommuner også. Dette arbeidet vil pågå i 2006.

Utredningen av endret lokalisering for NVH og VI ble sluttført i 2005. Som forberedelse til en eventuell utbygging på Kjerringjordet, har UMB spilt inn utvidelse av bebyggelsesarealet til kommunens arealplanrullering.

Festeforhold

UMB er en stor grunneier og har ca 6000 dekar grunn, hvorav 5500 i Ås kommune. Grunnarealene består i det vesentlige av jord- og skogbruksarealer, i tillegg til campus. En mindre andel arealer er bortfestet til bolig og næringseiendommer. Festeforholdene gir forholdsvis små inntekter. I 2005 er det avviklet ett festeforhold ved salg, ved årsskiftet gjenstår det 28 avgiftsbelagte og 12 uten avgift. De avgiftsfrie festene er i hovedsak arealer bortfestet til SiÅs til bruk for studentboliger.

Forhandlinger vedrørende salg av grunnarealer til Ås sentrumsutvikling har pågått gjennom flere år. Salget ble sluttført i begynnelsen av 2005. Likedan ble salget av Kilehagen avsluttet ved årsskiftet 2004/2005.

Utveien

UMB solgte tre tomter i Utveien i 2004. Da byggearbeidene startet i Utveien 12 i 2005, ble det avdekket en gammel brønn som var gjenfylt med masser som til dels var sterkt forurensete. Brønnen ble tømt forskriftsmessig og forurenset avfall sendt til godkjent deponi. Denne saken krevde mye oppfølging fra avdelingens side, og gjennomføringen ble kostbar på grunn av fyllmassenes type og mengde. Sluttarbeider på tomten vil pågå våren 2006.

Bygninger

De store rehabiliteringsprosjektene ved UMB har fått en fin start gjennom etableringen av gode nettverk internt og i et konstruktivt samarbeid med Statsbygg. 

Sørhellinga.

Forprosjektet for rehabilitering av Sørhellinga ble levert våren 2005. Prosjektet fikk bevilgning til detaljplanlegging over statsbudsjettet for 2006. Detaljplanleggingen startet i november og fullføres i første halvår av 2006. Det er gjennomført en rekke forundersøkelser av bygningens tekniske tilstand. Disse ble konkludert i 2006.

Det er nedlagt et betydelig arbeid i prosjektet både internt og eksternt. 

Urbygningen

Rehabilitering av Urbygningen er i planfasen og skisseprosjektet ble avsluttet i november 2005. Deretter startet forprosjektet som skal være ferdig til våren 2006.

Det er gjennomført en registrering av eksisterende forhold i alle rom som en del av grunnlaget for prosjekteringsarbeidet. 

Prosjekteringsgruppen og de interne brukergruppene har nedlagt en omfattende innsats i prosjektet.

Institutt for matematiske realfag og teknologi, IMT, fløy III og IV

Fløy III og IV skal bygges om til bruk for det geomatiske og det pedagogiske miljøet ved IMT. Planprossen ble sluttført og sendt på anbud høsten 2005. 

Avdelingen har styrket sin kapasitet og kompetanse for å følge opp dette prosjektet gjennom byggefasen som starter primo 2006. 

Læringsmiljøtiltak

Akustiske forbedringer er gjennomført i Hjerterommet i Urbygningen. Tiltaket er planlagt i samarbeid med riksantikvaren og akustisk konsulent. Utførelsen har forbedret akustikken betydelig, men den er ikke optimal. Plassering av demping i himling gir bedre effekt, men er ikke godtatt av riksantikvaren. Kompletterende tiltak som bruk av stoler med stoff og myke oppslagstavler i stedet for harde plater, vil forbedre akustikken ytterligere.

I Tårnbygningens vestibyle er akustikken forbedret, nye møbler er på plass og rommet er tilbakeført til opprinnelige farger. Forundersøkelser av originalfarger er gjennomført med assistanse av Norsk institutt for kulturminneforskning, NIKU.

I Meieribygningen er et leserom pusset opp og innredet etter den nye standarden for studentenes arbeidsrom.

På Vollebekk er en læresal pusset opp og innredet.

Senter for etter og videreutdanning, SEVU

Det er gjennomført en ombygging med ny inngang/resepsjon for SEVU i Økonomibygningen. 

Institutt for husdyr og akvakultur, IHA.

Planarbeidet for ominnredning av lokaler i husdyrfagbygningen ble ferdig i 2005. Byggearbeidene er planlagt gjennomført i 2006 i samarbeid med IHA. 

Tårnbygningen

Det er gjennomført oppussing og nyinnredning av flere lesesaler i 5 etg og læresal T222. Fargevalg og møbleringsplaner er utarbeidet for å medvirke til et godt og stimulerende arbeidsmiljø for studentene.
Verkstedbygningen

Tiltaket omfatter planlegging av nye kontorer, arkiv og møterom for Plan- og utviklingsavdelingen i lokaler som tidligere var transformatorrom og lager. Byggearbeidene utføres av DSA og ferdigstilles i 2006. 

Vollebekk

Det er gjennomført planlegging for ombygging av laboratoriebygningen til to undervisningsrom, møterom og handikapptoalett

Planprosesser

Erstatningslokaler ved rehabilitering

Høsten 2005 har POU planlagt interimlokaler for Sørhellinga er en stor bygning på ca 9500 kvm. På grunn av arealbehovet må interimlokalene fordeles over flere bygninger på campus. Planleggingsarbeidet er gjennomført i samarbeid med brukerne, og arbeidet har vært svært omfattende og krevende. Detaljplanlegging og byggearbeider vil pågå i første halvår 2006.

Verneplan for UMBs bygninger og park

I 2003 ble det laget et forprosjekt til verneplan for UMBs bygninger og park. Manglende finansiering har medført utsatt start på selve prosjektet, men høsten 2005 ble NIKU som vår samarbeidspartner, valgt etter anbudskonkurranse. I denne omgangen vil verneplanen omfatte den delen av campus som er regulert til spesialområde bevaring. Prosjektet er planlagt ferdig i løpet av første halvår i 2006.

UMB er tidlig ute med å lage verneplan. I forbindelse med vårt verneplanprosjekt er det opprettet kontakt med Statens kulturhistoriske eiendommer som skal gjennomføre en verneregistrering for hele Universitets- og høgskolesektoren på oppdrag for Miljøverndepartementet. Vårt verneplanprosjekt vil bli brukt som pilot for det sektorovergripende prosjektet. Dette vil skje parallelt med fremdriften av vårt eget prosjekt, og vi vil derved medvirke til å utvikle rapportmalen for hele vår sektor.

Generalplan

Det ble utarbeidet et skisseforslag til generalplan som ble bearbeidet med diskusjon og høring i diverse fora ved UMB. Den foreløpige generalplanen dannet underlag for innspill til rullering av kommuneplanens arealdel i 2005. Planprosessen vil fortsette med utredninger for UMBs eiendommer i andre kommuner. Generalplanen vil bli sluttført etter at kommunedelplan for arealet syd for Drøbakveien er avsluttet i 2006. 
Landskapsplan

Plan- og utviklingsavdelingen gjennomførte en planprosess med en landskapsplan for UMBs campus i 2004. Prosjektet ble deretter stilt i bero i påvente av at verneplanens overordnete føringer skulle sluttføres.
I forbindelse med landskapsplanen er det utarbeidet en belysningsplan for hele campusområdet. Denne vil inngå i det videre planarbeidet.

Studiekvalitet

POU har i samarbeid med blant annet Studieavdelingen fortsatt arbeidet med å utvikle gode fysiske rammer for studentenes arbeidsplasser på UMB. Det er laget en standard for studentenes arbeidsplasser. Denne legges til grunn ved møblering i ulike romkategorier og ved generell oppgradering av studentenes arbeidsplasser.

Universell tilrettelegging

Det er utarbeidet skisseforslag til installasjon av heis og handikapptoaletter i Økonomibygningen, Cirkus og Tårnbygningen. Skissene er basert på antikvariske føringer og dialog med Riksantikvaren.

Forvaltning

Boligutleie

Avdelingen formidler utleie av UMBs 35 boligenheter i eneboliger og leieligheter. Boligene er populære personalpolitiske tiltak, selv om etterspørselen varierer noe over år. I 2005 har etterspørselen generelt vært noe mindre enn vanlig. Det er også noe ledighet i påvente av oppussing og moderniseringsarbeider.

Ytre miljø

I henhold til UMBs miljøstrategi skal høgskolens virksomhet være miljøvennlig, og miljøhensynet skal integreres i styringssløyfen så vel som i den totale driften av virksomheten. UMB skal gjennom sin virksomhet fremme bærekraftig utvikling, skape miljøbevissthet hos studenter og ansatte, og være et forbilde for andre undervisningsinstitusjoner og statlige virksomheter. POU har ansvaret for å planlegge og gjennomføre en stor del av UMBs målsettinger på miljøsiden, og innsatsen vil være avgjørende for hvordan UMB framstår som miljøinstitusjon utad.

Arbeidet med det ytre miljøet ved UMB er absolutt et lagarbeid. Det er liten tvil om at enheter, ansatte og studenter har et økt fokus på dette, noe som har stor betydning for de resultatene UMB har oppnådd på dette feltet.

Miljøarbeid

For året 2005 hadde vi som målsetting å redusere volumet der vår virksomhet har negativ påvirkning på det ytre miljøet. Dette har skjedd ved:

· Bedre tilrettelegging for gjenvinning i bygningene og på miljøstasjonen, har gitt økt gjenvinningsgrad. I tillegg har endrete rutiner for miljøstasjonen hindret uvedkommende i å kaste avfall der.

· Det er også arbeidet godt med å få bedre oversikt over måledata i forhold til energiforbruket. Dette har gitt en bedre kontroll over forbruket. Arbeidet fullføres i 2006.

· Det har vært betydelig fokus på vannforbruket også i 2005, og en del gamle utette ledninger er skiftet ut. Pga. manglende målere på spesifikke områder, har det imidlertid vært vanskelig å tallfeste reduksjonen.

· I 2005 ble det startet opp et arbeid for å etablere fem ladestasjoner for el-biler på campus. Alt utstyr er kjøpt inn, og montasjen vil bli fullført i 2006.

· I desember 2005 la POU fram en sak for Universitetsstyret om kretsløpsteknologi. Styret vedtok å bruke miljøvennlig kretsløpsteknologi ved modernisering og rehabilitering av bygninger og anlegg ved UMB. Dette er et framtidsrettet vedtak som vil få stor betydning for universitetet i mange år framover, og bidra til å markedsføre UMB som en miljøinstitusjon. 

· Det er igangsatt et arbeid for å øke andelen av resirkulert papir ved UMB. Dette er sikret gjennom de ny kontrakt om kjøp av kopipapir, og gjennom innkjøp av nye konvolutter og annet markedsføringsmateriell. 
· I planfasen for rehabilitering av Sørhellinga og Urbygningen er det arbeidet bevisst med å etablere rutiner og signalisere UMBs miljøprofil overfor Statsbygg og rådgiverne i prosjektene. Dette har resultert i at miljøhensyn vil være sentrale kriterier ved valg av byggevarer og metodikk ved gjennomføringen av prosjektene. I dette inngår livsløpsanalyser for de produkter som beskrives. 

· I 2005 ble det igangsatt et arbeid for å etablere en egen revisjonsgruppe for UMBs miljøledelsessystem. Etableringen av en slik gruppe ble anbefalt av Dovre Sertifisering AS under den eksterne revisjonen i fjor.

Forbedringsområder

Vi har ikke greid å nå målsettingen om å øke andelen av kontorrekvisita laget av resirkulert materiale. Dette er imidlertid et område vi mener det er viktig å fokusere på, og vi ønsker å følge opp strategien i samarbeid med innkjøpseksjonen.

Sikkerhet/beredskap

De siste årene er det arbeidet bevisst med å forbedre sikkerheten for personer, dyr og verdier ved UMB. 

· Et omfattende arbeid med en ny beredskapsplan for UMB nådde en viktig milepæl da Universitetsstyret godkjente planen i september. Planen skal iverksettes i 2006.

· Det er gjennomført brannøvelser for mange av de store bygningene, hvorav en spesielt omfattende ble gjennomført for BTB med røyklegging, markører og brannvesen. 

· Det er gjennomført generelle brannvernkurs for ansatte og studenter som planlagt, samt kurs for brannvernledere. Kurs og øvelser i forbindelse med implementering av beredskapsplanen skal gjennomføres i 2006.

· Den forebyggende brannvernsituasjonen for UMB er forbedret gjennom fulldetektering av Jordfagbygningen og Tårnbygningen (avsluttet mars-2006).

· Alle §13-bygningene har fått elektroniske brannprotokoller til bruk i det forebyggende arbeidet. Den lokale brannvernleder har ansvar for at lokalt forebyggende arbeid er dokumentert gjennom brannprotokollen.

· Det er gjennomført kurs i risikovurdering av kjemikalier, men dessverre er det få av enhetene som har tatt dette i bruk i 2005. Dette er et avvik i forhold til forskriftene.

·  Adgangskontrollen er revidert og har fått ny programvare. Arbeidet med forbedring av adgangskontrollen vil fortsette i 2006.

· I 2005 ble det laget en ny kravspesifikasjon for vaktselskap ved UMB, og forhandlingene om en ny avtale blir avsluttet primo 2006.

Jakt

Forvaltningen av UMBs grunnarealer omfatter også uttak av viltressurser. Dette er i tillegg et populært velferdstiltak for Universitetets ansatte. UMB har jaktrett på rådyr og én plass på Ås Nordre elglag. Antallet fellingstillatelser på rådyr fastsettes årlig av Ås kommune. 

Organisasjon

Deltagelse i råd og utvalg

E. Blichfeldt 

Læringsmiljøutvalget, observatør




Ansvarlig brukerkoordinator for rehabilitering av Sørhellinga

Ansvarlig brukerkoordinator for rehabilitering av Urbygningen

Leif Thomas

Daglig brukerkoordinator for rehabilitering av Sørhellinga

Daglig brukerkoordinator for rehabilitering av Urbygningen

Medlem av arbeidsgruppe for utvikling av standarder for studentenes arbeidsplasser

Medlem av arbeidsgruppe for studiesenter i Tårnbygningen

H.Fjelldal

Leder av utvalget for ytre miljø




Leder prosjektgruppe for beredskap




Sekretær for styringsgruppen for ny beredskapsplan ved UMB




Medlem arbeidsgruppe for vurdering av elektronisk HMS-system

Deltakelse i nemnder, råd m.v. utenfor UMB

E. Blichfeldt

Vara til styret ved Sem gjestegård

Vara til styret i SiÅs


H. Fjelldal

Foreleser ved GRIPs kurs i grunnleggende miljøledelse (6)

S. Ekstrøm                  Styremedlem i Stiftelsen Årungen Ro- og Padlesenter

Avslutning

2005 har vært et aktivt år for avdelingen med et bredt spekter av interessante oppgaver. Flere av POUs prosjekter har vært omfattet med stor interesse av universitetet for øvrig. I 2005 har dette i særlig grad vært knyttet til planprosessene vedrørende NVH, generalplanen, erstatningslokaler og rehabiliteringsprosjektene. I POU har vi opplevd den store interessen som fruktbar for prosjektene ved at vi får gode innspill underveis i arbeidet.

I løpet av året er ansvarsfordelingen mellom POU og DSA tydeliggjort i forhold til utleie av lokaler, slik at POU har ansvar for arealdisponeringen, mens DSA har ansvar for leieavtaler.

Vi må konstatere at mange brukere fortsatt har vanskelig for å skille mellom POU og DSA. Hvorvidt dette skjer av mangel på informasjon eller liten interesse fra den enkelte, skal være usagt. Avdelingen har som mål å forbedre kommunikasjonen med alle våre brukere og samarbeidspartnere. Vi forventer blant annet at utviklingen av en informativ webside for avdelingen vil bidra positivt som informasjon til brukerne.







� Regjeringen mener en samorganisering og samlokalisering av NVH og UMB, samt flytting av Veterinærinstituttet til Ås, vil kunne bidra til å bygge opp en samlet og integrert primærnæringsrettet virksomhet på Ås. Videre vil en samorganisering og samlokalisering kunne legge grunnlaget for at det kan etableres en unik nyskaping der UMB og NVH inngår i et tett samvirke sammen med andre relevante forskningsinstitusjoner innenfor feltet. Dette vil samtidig være en oppfølging av forskningsmeldingens tematiske satsing på Mat. En samlokalisering på Ås vil kreve betydelige investeringer i bygg og annen infrastruktur. Utdannings- og forskningsdepartementet vil derfor foreta en samlet vurdering av kostnadene. Prosjektets størrelse krever at det gjennomføres en grundig kvalitetssikring før endelig konklusjon om organisering og lokalisering treffes. Den videre oppfølgingen av saken vil bli forelagt Stortinget på egnet måte. Sammendrag (hentet fra St.prp. nr. 65 (2004-2005)

